b'\n_START_ARTICLE_\nLinda S\xc3\xa4llstr\xc3\xb6m\n_START_PARAGRAPH_\nLinda Charlotta S\xc3\xa4llstr\xc3\xb6m (s. 13. hein\xc3\xa4kuuta 1988) on suomalainen jalkapalloilija. H\xc3\xa4n pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 ranskalaisessa Paris FC:ss\xc3\xa4 ja Suomen maajoukkueessa._NEWLINE_Hy\xc3\xb6kk\xc3\xa4\xc3\xa4j\xc3\xa4n\xc3\xa4 pelaava S\xc3\xa4llstr\xc3\xb6m on aiemmin edustanut Korson Palloseuraa, Tikkurilan Palloseuraa, Djurg\xc3\xa5rdens IF:\xc3\xa4\xc3\xa4 ja Link\xc3\xb6pings FC:t\xc3\xa4. Alkukauden 2018 h\xc3\xa4n pelasi Damallsvenskanissa Vittsj\xc3\xb6 GIK:n joukkueessa ja teki 11 ottelussa seitsem\xc3\xa4n maalia ennen siirtymist\xc3\xa4\xc3\xa4n hein\xc3\xa4-elokuun vaihteessa Ranskaan. H\xc3\xa4net valittiin vuoden naisjalkapalloilijaksi 2008 ja lupaavaksi tytt\xc3\xb6pelaajaksi 2006._NEWLINE_Naisten maajoukkueeseen S\xc3\xa4llstr\xc3\xb6m nousi ensi kerran vuonna 2007 ja h\xc3\xa4n on pelannut lokakuun 2019 loppuun menness\xc3\xa4 99 maaottelua ja tehnyt niiss\xc3\xa4 43 maalia. Vuoden 2009 EM-kilpailuissa h\xc3\xa4n pelasi Suomen kaikissa nelj\xc3\xa4ss\xc3\xa4 ottelussa ja teki puoliv\xc3\xa4lier\xc3\xa4ss\xc3\xa4 Englantia vastaan maalin. Vuoden 2013 EM-kilpailuihin h\xc3\xa4n ei p\xc3\xa4\xc3\xa4ssyt maaliskuussa tulleen polvivamman vuoksi mutta syyskuun 2013 lopulla h\xc3\xa4n teki paluun maajoukkueeseen MM-karsintaottelussa It\xc3\xa4valtaa vastaan. Lokakuun 2013 j\xc3\xa4lkeen loukkaantumiset pitiv\xc3\xa4t h\xc3\xa4net edelleen poissa maajoukkueesta, jossa h\xc3\xa4n pelasi seuraavan kerran toukokuussa 2015. S\xc3\xa4llstr\xc3\xb6m pelasi my\xc3\xb6s Suomen nuorten joukkueessa alle 19-vuotiaiden EM-kisoissa 2005 Suomen selviytyess\xc3\xa4 v\xc3\xa4lieriin sek\xc3\xa4 alle 20-vuotiaiden MM-kisoissa 2006._NEWLINE_S\xc3\xa4llstr\xc3\xb6m harrasti aiemmin my\xc3\xb6s yleisurheilua vantaalaisessa Kentt\xc3\xa4urheilijat-58:ssa ja helsinkil\xc3\xa4isess\xc3\xa4 HKV:ss\xc3\xa4. H\xc3\xa4n sijoittui 11:nneksi seiv\xc3\xa4shypyss\xc3\xa4 Kalevan kisoissa 2005. H\xc3\xa4nen enn\xc3\xa4tyksens\xc3\xa4 seiv\xc3\xa4shypyss\xc3\xa4 on 353\xc2\xa0cm vuodelta 2005. S\xc3\xa4llstr\xc3\xb6m nime\xc3\xa4\xc3\xa4 t\xc3\xa4htihetkekseen seiv\xc3\xa4shypp\xc3\xa4\xc3\xa4j\xc3\xa4n\xc3\xa4 15-vuotiaiden sarjassa voittamansa SM-kullan.'